32011R0350
L 097/9
SLUŽBENI LIST EUROPSKE UNIJE
11.04.2011.
UREDBA KOMISIJE (EZ) br. 350/2011
od 11. travnja 2011.
o izmjeni Uredbe (EZ) br. 1251/2008 s obzirom na zahtjeve stavljanja na tržište za pošiljke pacifičkih kamenica namijenjene državama članicama ili njihovim dijelovima s nacionalnim mjerama u pogledu herpesvirusa kamenica 1 μνar (OsHV-1 μνar) odobrene Odlukom 2010/221/EU
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i kontroli određenih bolesti akvatičnih životinja (1), a posebno njezin članak 61. stavak 3.,
budući da:
(1)
Uredba Komisije (EZ) br. 1251/2008 od 12. prosinca 2008. o provedbi Direktive Vijeća 2006/88/EZ u pogledu uvjeta i zahtjeva certificiranja za stavljanje na tržište i uvoz u Zajednicu životinja i proizvoda akvakulture te utvrđivanju popisa vektorskih vrsta (2) predviđa zahtjeve stavljanja na tržište, uključujući zahtjeve za certificiranje zdravlja životinja, za premještanje životinja akvakulture u područja obuhvaćena nacionalnim mjerama odobrenim Odlukom Komisije 2010/221/EU od 15. travnja 2010. o odobravanju nacionalnih mjera za ograničavanje utjecaja određenih bolesti životinja akvakulture i slobodnoživućih akvatičnih životinja u skladu s člankom 43. Direktive Vijeća 2006/88/EZ (3).
(2)
Od 2008. na nekoliko područja u Irskoj, Francuskoj i Ujedinjenoj Kraljevini pojavila su se povećana uginuća pacifičke kamenice (Crassostrea gigas). Epidemiološka istraživanja koja su poduzeta u 2009. godini ukazuju na to da je novoopisani soj herpesvirusa kamenica 1 (OsHV-1), a posebno OsHV-1 μνar, odigrao glavnu ulogu u povećanom mortalitetu.
(3)
Uredba Komisije (EU) br. 175/2010 od 2. ožujka 2010. o provedbi Direktive Vijeća 2006/88/EZ u pogledu mjera za kontrolu povećanog uginuća školjkaša vrste Crassostrea gigas u vezi s otkrivanjem herpesvirusa kamenica 1 μνar (OsHV-1 μνar) (4), donesena je s ciljem sprečavanja daljnjeg širenja OsHV-1 μνara. Tom se Uredbom uvode mjere za kontrolu širenja te bolesti i primjenjuje se od 30. travnja 2011.
(4)
Odluka 2010/221/EU, kako je nedavno izmijenjena Odlukom Komisije 2011/187/EU (5), dopušta državama članicama navedenim u Prilogu III. toj Odluci da uvedu zahtjeve stavljanja na tržište za premještanje pacifičkih kamenica na područja obuhvaćena odobrenim programima za nadzor, kako bi se spriječilo unošenje OsHV-1 μνara u ta područja. Radi jasnoće i pojednostavljenja zakonodavstva Unije, dotične zahtjeve stavljanja na tržište treba predvidjeti Uredbom (EZ) br. 1251/2008.
(5)
Kako bi se spriječilo unošenje OsHV-1 μνara u države članice ili njihove dijelove navedene u Prilogu III. Odluci 2010/221/EU, pošiljke pacifičkih kamenica namijenjenih područjima za uzgoj ili ponovno polaganje, te otpremnim centrima, centrima za pročišćavanje ili sličnim pogonima prije prehrane ljudi, unesene u takve države članice ili njihove dijelove, trebaju podrijetlom biti iz područja s jednakovrijednim zdravstvenim statusom.
(6)
Kako bi se osiguralo da se tim zahtjevima udovolji, takve pošiljke moraju biti popraćene certifikatom o zdravlju životinja u kojem se nalaze potrebne potvrde.
(7)
Uredba (EZ) br. 1251/2008 stoga se treba primjereno izmijeniti.
(8)
Primjereno je osigurati prijelazne mjere radi omogućavanja državama članicama i industriji da poduzmu nužne mjere kako bi udovoljile zahtjevima predviđenim ovom Uredbom.
(9)
Kako bi se izbjeglo daljnje širenje OsHV-1 μνara, ova se Uredba treba primjenjivati neposredno nakon datuma isteka Uredbe (EU) br. 175/2010.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Uredba (EZ) br. 1251/2008 mijenja se kako slijedi:
(1)
U članku 1. točka (b) podtočka ii. zamjenjuje se sljedećim:
„ii.
životinje akvakulture namijenjene uzgoju, područjima za ponovno polaganje, ribogojstvima u kojima se u svrhu rekreativnog ribolova provodi organizirano poribljavanje, otvorenim objektima za ukrasne životinje i obnavljanje fonda, te otpremnim centrima, centrima za pročišćavanje i sličnim pogonima prije prehrane ljudi u državama članicama i njihovim dijelovima s nacionalnim mjerama kako je odobreno Odlukom Komisije 2010/221/EU (6);
(2)
U članku 8.a stavku 1. točki (a) dodaje se sljedeća podtočka iii.:
„iii.
Prilog III. Odluci 2010/221/EU ovisno o programu nadzora za jednu ili više bolesti navedenih u prvom stupcu te tablice;”
(3)
Umeće se sljedeći članak 8.b:
„Članak 8.b
Živi mekušci namijenjeni otpremnim centrima, centrima za pročišćavanje ili sličnim poslovanjima prije prehrane ljudi u državama članicama i njihovim dijelovima s nacionalnim mjerama kako je odobreno Odlukom 2010/221/EU
1. Pošiljke živih mekušaca namijenjenih otpremnim centrima, centrima za pročišćavanje ili sličnim poslovanjima prije prehrane ljudi trebaju biti popraćene certifikatom o zdravlju životinja popunjenim u skladu s obrascem izloženim u dijelu B Priloga II. i pojašnjenjima izloženim u Prilogu V., pri čemu su životinje:
(a)
unesene u države članice ili njihove dijelove navedene u drugom i četvrtom stupcu tablice izložene u Prilogu III. Odluci 2010/221/EU, podložne programu za nadzor nad jednom ili više bolesti kako je navedeno u prvom stupcu te tablice;
(b)
vrste koje su navedene u dijelu C Priloga II. kao vrste prijemljive na bolest(i), na koje se primjenjuje program za nadzor u skladu s Odlukom 2010/221/EU, kako se spominje u točki (a).
2. Pošiljke živih mekušaca kako se spominju u stavku 1. trebaju udovoljavati zahtjevima zdravlja životinja kako je izloženo u predlošku certifikata o zdravlju životinja i pojašnjenjima, kako se spominje u tom stavku.
3. Ovaj se članak ne odnosi na pošiljke namijenjene otpremnim centrima, centrima za pročišćavanje ili sličnim poslovanjima koji su opremljeni sustavom za obradu otpadnih voda koje je ovjerilo nadležno tijelo i koji:
(a)
inaktivira viruse s ovojnicom; ili
(b)
smanjuje rizik prijenosa bolesti u prirodne vode na prihvatljivu razinu.”
(4)
Prilog II. zamjenjuje se tekstom u Prilogu ovoj Uredbi.
Članak 2.
1. Tijekom prijelaznog razdoblja do 15. svibnja 2011. pošiljke pacifičkih kamenica popraćene certifikatom o zdravlju životinja izdanim u skladu s dijelovima A ili B Priloga II. Uredbi (EZ) br. 1251/2008 prije izmjena uvedenih ovom Uredbom i certifikatom o zdravlju životinja izdanim u skladu s Prilogom II. Uredbi (EU) br. 175/2010, mogu se stavljati na tržište pod uvjetom da do konačnog odredišta stignu prije tog datuma.
2. Tijekom prijelaznog razdoblja do 1. srpnja 2012., pošiljke životinja akvakulture popraćene certifikatom o zdravlju životinja izdanim u skladu s dijelom A ili B Priloga II. Uredbi (EZ) br. 1251/2008 prije izmjena uvedenih ovom Uredbom, mogu se i dalje stavljati na tržište pod uvjetom da nije primjenjiva potvrda o zdravlju životinja s obzirom na OsHV-1 μνar kako je izloženo u dijelu II. tog certifikata, te da do konačnog odredišta stignu prije tog datuma.
Članak 3.
Ova Uredba stupa na snagu trećeg dana od dana objave u Službenom listu Europske unije.
Ona se primjenjuje od 1. svibnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. travnja 2011.